b'\n_START_ARTICLE_\nStheneboia\n_START_PARAGRAPH_\nStheneboia, Homeroksen mukaan Anteia, oli kreikkalaisessa mytologiassa Lyykian kuninkaan Iobateen tyt\xc3\xa4r. H\xc3\xa4nen puolisonsa Proitos oli Argoliksen kuningas yhdess\xc3\xa4 Akrisioksen kanssa, joka piti valtaistuinta Tirynsiksess\xc3\xa4._NEWLINE_Bellerofonin saavuttua Stheneboian miehen luokse hakiessaan sovitusta veljens\xc3\xa4 murhaan Stheneboia iski h\xc3\xa4neen silm\xc3\xa4ns\xc3\xa4. Tultuaan torjutuksi h\xc3\xa4n kertoi kostoksi miehelleen Bellerofonin yritt\xc3\xa4neen maata h\xc3\xa4net v\xc3\xa4kisin. Proitos ei kuitenkaan uskaltanut tappaa vierastaan, joten h\xc3\xa4n l\xc3\xa4hetti Bellerofonin appensa kuningas Iobateen puheille mukanaan sinet\xc3\xb6ity viesti, jossa pyydettiin tappamaan sen kantaja. Iobates kuitenkin kestitsi vierastaan vieraanvaraisuuss\xc3\xa4\xc3\xa4nn\xc3\xb6sten mukaisesti, ja avattuaan vihdoin kirjeen h\xc3\xa4n tappamisen sijaan l\xc3\xa4hetti Bellerofonin mahdottomiin teht\xc3\xa4viin. Bellerofon kuitenkin selvisi niist\xc3\xa4, ja tarinan mukaan Stheneboia teki itsemurhuan kuultuaan is\xc3\xa4ns\xc3\xa4 antaneen sisarensa t\xc3\xa4lle vaimoksi._NEWLINE_Proitoksella ja Stheneboialle oli kolme tyt\xc3\xa4rt\xc3\xa4, Lysippe, Ifinoe ja Ifianassa, ja poika Megapenthes. Vartuttuaan heid\xc3\xa4n tytt\xc3\xa4rens\xc3\xa4 tulivat hulluiksi, johon syyllinen oli joko Dionysos heid\xc3\xa4n kielt\xc3\xa4ydytty\xc3\xa4 palvomasta h\xc3\xa4nt\xc3\xa4, tai vaihtoehtoisesti Hera kosti, kun he olivat pilkanneet h\xc3\xa4nen puista kuvaansa. Seurauksena oli Argoksen valtakunnan hallinnan jakaminen Melampuksen ja Biaksen kanssa. On tosin huomattava, ett\xc3\xa4 Pausaniaan mukaan vallan jakaminen tapahtui vasta Anaksagoraan aikana, eik\xc3\xa4 Argoksen naisten hulluutta t\xc3\xa4ss\xc3\xa4 tapauksessa yksil\xc3\xb6ity Proitoksen tytt\xc3\xa4riin._NEWLINE_Apollodoros nime\xc3\xa4\xc3\xa4 Stheneboian is\xc3\xa4ksi my\xc3\xb6s Afidaan.'